לורנס סטיינהרדט

לורנס סטיינהרדט (באנגלית: Laurence Steinhardt; 6 באוקטובר 1892 – 28 במרץ 1950) היה דיפלומט ועורך דין יהודי-אמריקאי. בתקופת מלחמת העולם השנייה כיהן כשגריר ארצות הברית בברית המועצות ובטורקיה והיה מעורב בהצלת יהודי הונגריה. היה שגריר ארצות הברית הראשון שנהרג בתקופת כהונתו.

קורות חיים

שטיינהרדט נולד בשנת 1892 בניו יורק. בזמן מלחמת העולם הראשונה שימש סמל בחיל האפסנאות בצבא ארצות הברית והיה חבר הפדרציה של ציוני אמריקה וקהילת ציון האמריקאית. עבד במשרד עורכי הדין "גוגנהיימר, אונטמאייר ומרשל", שבו היה שותף דודו סמואל אונטמאייר.

בשנת 1932 עבד בצוות הקמפיין לנשיאות של פרנקלין רוזוולט. בשנת 1933 מינה אותו רוזוולט לשגריר ארצות הברית בשוודיה, בשנת 1937 הוא מונה לשגריר בפרו, ובשנת 1939 לשגריר בברית המועצות. ב-23 בפברואר 1940 כתב מכתב ממוסקבה למחלקת המדינה האמריקנית, שבו דיווח כי אין סימנים להשתלטות סובייטית. ההשתלטות אכן התרחשה כעבור כמה חודשים, ביוני 1940.

ב-12 בינואר 1942 הוא מונה לשגריר ארצות הברית בטורקיה. בתפקיד זה, ובמיוחד לנוכח היותו יהודי, מילא תפקיד מרכזי בהצלת יהודי הונגריה מברגן-בלזן. כמו כן מילא תפקיד משמעותי בסיוע לאנשי רוח דגולים רבים שנמלטו מאירופה כדי למצוא מקלט בטורקיה.

בשנת 1945, מינה אותו הנשיא טרומן לשגריר בצ'כוסלובקיה, לאחר מכן ב-1948 מונה לשגריר בקנדה. ב-28 במרץ 1950, בעת כהונתו כשגריר בקנדה נספה בתאונת מטוס ליד אונטריו במהלך נסיעתו לארצות הברית, סטיינהרדט נקבר בבית הקברות הלאומי בארלינגטון.

סטיינהרדט היה נשוי לדולסי ייטס הופמן ואב לבת.

קישורים חיצוניים

ניו יורק: אישים
דיפלומטים אמריקאים
דיפלומטים יהודים
עורכי דין יהודים אמריקאים
יהודים אנשי הכוחות המזוינים של ארצות הברית במלחמת העולם הראשונה
שגרירי ארצות הברית בברית המועצות
שגרירי ארצות הברית בשוודיה
שגרירים בטורקיה
שגרירים בפרו
שגרירים בצ'כוסלובקיה
שגרירים בקנדה
יהודים שנהרגו בתאונות אוויריות
אמריקאים שנהרגו בתאונות אוויריות
אישים הקבורים בבית הקברות הלאומי ארלינגטון
אמריקאים שנולדו ב-1892
אמריקאים שנפטרו ב-1950